FI Euroopan unionin virallinen lehti C 101/28

KOMISSION LAUSUNTO,

annettu 25 päivänä huhtikuuta 2005,

Skotlannissa Yhdistyneessä kuningaskunnassa sijaitsevan Dounreayn ydinlaitosalueen kunnostussuunnitelman (DSRP) toteutuksen yhteydessä syntyvän radioaktiivisen jätteen hävittämistä koskevasta suunnitelmasta Euratomin perustamissopimuksen 37 artiklan mukaisesti

(2005/C 101/12)

(Ainoastaan englanninkielinen teksti on todistusvoimainen)

Euroopan komissio sai 5. toukokuuta 2004 Yhdistyneen kuningaskunnan hallitukselta Euratomin perustamissopimuksen 37 artiklan mukaisesti yleisiä tietoja suunnitelmasta, joka koskee huolehtimista Dounreayn ydinlaitosalueen kunnostussuunnitelman (DSRP) toteutuksen yhteydessä syntyvästä radioaktiivisesta jätteestä.

Komissio on tutkinut yleiset tiedot sekä suuren määrän lisätietoja, jotka se pyysi tarkastelun aikana täydennyksinä alun perin toimitettuihin yleisiin tietoihin, ja toteaa, että Yhdistyneen kuningaskunnan viranomaiset toimittivat menettelyn kuluessa uusien tietojen lisäksi myös korjauksia alkuperäisiin yleisiin tietoihin erityisesti joidenkin sellaisten onnettomuusskenaarioiden säteilyvaikutusarvioinnin osalta, joista voisi aiheutua ennalta arvaamattomia päästöjä.

Tarkasteltuaan kaikkia sille toimitettuja tietoja sekä kuultuaan asiantuntijaryhmää komissio antaa seuraavan lausunnon:

1. Etäisyys laitoksesta lähimpään toisen jäsenvaltion, tässä tapauksessa Irlannin, alueeseen, on noin 645 km.

2. Neste- ja kaasumaisten jätteiden päästöt eivät tavanomaisissa toimintaolosuhteissa aiheuta toisen jäsenvaltion väestölle terveyden kannalta merkittävää altistumista.

3. Dounreayn ydinlaitosalueen kunnostussuunnitelmaan liittyvien toimenpiteiden yhteydessä syntyvät matala- ja keskiaktiiviset kiinteät jätteet varastoidaan paikan päälle. Matala-aktiiviset kiinteät jätteet siirretään myöhemmin Driggiin tai muihin hyväksyttyihin loppusijoituslaitoksiin. Keskiaktiivisen kiinteän jätteen loppusijoituslaitoksia ei ole käytettävissä ennen vuotta 2040. Muu kuin radioaktiivinen kiinteä jäte ja materiaalit, joiden radioaktiivisuus ei ylitä vapauttamisrajoja, vapautetaan valvonnasta ja ne voidaan loppusijoittaa tavanomaisina jätteinä, käyttää uudelleen tai kierrättää. Tällöin noudatetaan turvallisuutta koskevissa perusnormeissa (direktiivi 96/29/Euratom) vahvistettuja vaatimuksia.

4. Jos edellä mainituissa yleisissä tiedoissa tarkastellun tyyppisen ja laajuisen onnettomuuden seurauksena pääsisi ympäristöön radioaktiivisia jätteitä ennalta arvaamattomasti, muiden jäsenvaltioiden väestön todennäköisesti saamat säteilyannokset eivät olisi terveyden kannalta merkittäviä.

Komissio katsoo, että toteutettaessa suunnitelmaa, joka koskee huolehtimista Skotlannissa Yhdistyneessä kuningaskunnassa sijaitsevan Dounreayn ydinlaitosalueen kunnostussuunnitelman toteutuksen yhteydessä syntyvästä radioaktiivisesta jätteestä, ei tavanomaisen toiminnan yhteydessä eikä yleisissä tiedoissa tarkastellun tyyppisessä ja laajuisessa onnettomuustilanteessa todennäköisesti aiheudu terveyden kannalta merkittävää veden, maaperän tai ilman radioaktiivista saastumista toisen jäsenvaltion alueella.

Komissio toteaa kuitenkin, että DSRP-suunnitelman toteutuksen aikana ydinlaitosalueelle rakennetaan 14 uutta ydinjätehuollon edellyttämää laitosrakennusta ja että tiedot, jotka komissiolle on esitetty näistä laitosrakennuksista, ovat epätäydellisiä. Komissio korostaa, että sen on saatava tarkkoja ja kattavia lisätietoja näistä laitosrakennuksista heti, kun tiedot ovat käytettävissä, jotta se voisi tarkistaa, ovatko nykyiset arviot säteilyvaikutuksista normaaliolosuhteissa ja onnettomuustilanteissa edelleen päteviä. Komissio panee lisäksi merkille, että yleiset tiedot käsittävät radioaktiivisten jätteiden ennalta arvaamattomia päästöjä koskevan laitosten luokittelumenettelyn, joka perustuu niiden potentiaalisesti aiheuttamaan vaaraan ja vastaaviin säteilyseurauksiin, ja että ainoastaan niitä laitoksia, joiden katsotaan voivan aiheuttaa merkittävän uhkatekijän väestölle (laitosalueen ulkopuolinen säteilyannos yli 5 mSv), tarkastellaan yksityiskohtaisesti. Vaikka onkin myönteistä, että monimutkaisen ydinlaitosalueen laitokset on luokiteltu onnettomuusskenaarioiden mukaan, komissio on tyytymätön siihen, että toimitettuihin yleisiin tietoihin ei ole yksinkertaisuuden nimissä sisällytetty tietoja kussakin ydinlaitosalueella sijaitsevassa laitoksessa olevien radionuklidien arvioiduista määristä ja fysikaalis-kemiallisista muodoista eikä myöskään määristä, joiden arvioidaan vapautuvan kustakin laitoksesta onnettomuustilanteessa.